**Claudina e Alberto Gambino** foron un dúo arxentino de canción protesta, que triunfaron principalmente en España durante a década de 1970.

O dúo coñeceuse cando Claudina, nome artístico de Ester Lidia Gastaldi, e nada en Santa Fe, buscou un guitarrista que lle acompañase nos seus recitais e recomendáronlle a Alberto Gambino, nado en Córdoba, cidade á que se trasladou Claudina para realizar estudos de Filosofía e Letras. Alberto estudaba Arquitectura á vez que asistía a clases no conservatorio da cidade.

Comezaron a súa carreira conxunta despois de trasladarse a Buenos Aires, onde deron os seus primeiros concertos no café La Fusa, no que interpretaban cancións do folclore popular xunto con composicións propias e doutros artistas do momento. Á vez que continuaban tocando por distintos locais, comezaron un labor de recollida de canción popular que deron lugar a dous discos gravados xunto a María Escudero. Tamén durante os seus anos na Arxentina comezaron o seu traballo de tradución e recompilación das cancións de Georges Brassens, coa colaboración de Julio Ardiles Gray, que deu como resultado a gravación de dous discos e foi a base do posteriormente editado en España.

Despois dunha xira por distintos países, a parella exiliouse en España no 1974, onde comezaron actuando na sala Candombe, local coñecido naquel momento como divulgador da canción suramericana popular e de protesta. Tamén actuaron na mítica sala La Mandrágora de Madrid. Nese mesmo ano gravaron o seu primeiro LP en España, *Aquí donde nos ven*, da man do produtor Alain Milhaud, con cancións de Violeta Parra, Víctor Jara e Silvio Rodríguez, entre outros.

En leste mesmo estilo, gravaron en 1975 o seu segundo LP *Canciones de amor armado*, no que ademais de versións de cantantes e poetas americanos incluían dous temas propios. Sempre con Milhaud como produtor e despois dunha breve viaxe a Arxentina, gravaron en España *Ensayos sobre Georges Brassens*, baseado nos dous discos que publicaran orixinalmente no seu país natal.

Tras este traballo viñeron *Quiero decir tu nombre, Libertad* no 76, *Llamas* no 78 e o sorprendente álbum en galego *Danza na Lua. Seis poemas galegos*, baseado nos poemas homónimos de Federico García Lorca, xa en 1986.

Todas estas gravacións estiveron compaxinadas coa realización de numerosos concertos polo país, montaxe de espectáculos teatrais e colaboracións con distintas asociacións de música. A partir da década de 1990 dividiron a súa faceta musical, Claudina cara ao xénero lírico e Alberto na súa función de produtor e arranxador, aínda que en 2008 reuniron o que nunca separaran para a gravación do seu último disco *Corre, poeta, corre*.

Discografía
-----------

* *Recopilaciones y composiciones folclóricas* (con María Escudero)
* *Brassens en castellano* (Azur Producciones Argentinas, 1972)
* *Aquí donde nos ven* (Zafiro, 1974)
* *Canciones de amor armado* (Zafiro, 1975)
* *Ensayos sobre Georges Brassens* (Zafiro, 1975)
* *Quiero decir tu nombre, libertad* (Zafiro, 1976)
* *Llamas* (Zafiro, 1978)
* *Lo mejor de los Gambino* (Zafiro, 1983)
* *Danza na lua. Seis poemas galegos* (RNE, 1986)
* *Corre, poeta, corre* (Sello Autor, 2008)

Notas
-----

1. ↑  "Claudina y Alberto Gambino", artigo en *El País*, 21 de maio de 1976 *(en castelán)*.
2. ↑  "Catálogo da Libraría do Congreso.". Arquivado dende o orixinal o 29 de abril de 2011. Consultado o 13 de febreiro de 2012.
3. ↑  "Madrid: La ciudad de los encuentros". Arquivado dende o orixinal o 15 de agosto de 2011. Consultado o 13 de febreiro de 2012.

Véxase tamén
------------

### Ligazóns externas

* Artigo por Fernando G. Lucini